Ontvoerde Limpopo-baba gevind | Maroela Media
Die babaseuntjie wat ongedeerd gevind is. (Foto: Verskaf deur SAPD)
ŉ Twee maande oue babaseuntjie van Mokopane in Limpopo is teruggevind meer as twee weke nadat hy ontvoer is. Twee verdagtes is in verband met dié voorval in hegtenis geneem.
Kol. Moatshe Ngoepe, woordvoerder van die polisie, sê ŉ hoëvlak-taakspan wat onverpoosd gewerk het om die seuntjie op te spoor ná sy ontvoering, het ŉ geheime operasie gister in Polokwane en die omgewing uitgevoer.
“Tydens die operasie is die vermeende ontvoerder, ŉ 17-jarige vrou, en haar 23-jarige kêrel by die Ga-Mphela-nedersetting buite Polokwane in hegtenis geneem. Die babaseuntjie is ongedeerd in hul besit gevind,” het Ngoepe gesê.
Volgens hom is die seuntjie reeds deur sy ma uitgeken, maar sal DNS-toetse gedoen word om amptelik te bevestig dat dit wel die ontvoerde seuntjie is.
Maroela Media het vroeër berig die seuntjie was ses weke oud toe hy op 28 Maart uit die Mokopane-winkelsentrum ontvoer is. Die kind se 24-jarige ma het ŉ onbekende vrou in die sentrum ontmoet en hulle het saam inkopies gedoen.
Die onbekende vrou het in ŉ stadium die baba vasgehou terwyl hulle in ŉ supermark was en het ongesiens met die seuntjie verdwyn.
Die twee verdagtes sal môre in die Mokopane-landdroshof verskyn op aanklag van ontvoering.
Lt.genl. Nneke Ledwaba, provinsiale polisiekommissaris in Limpopo, het die taakspan geloof wat die baba opgespoor en die verdagtes vasgetrek het.
Hoekom sou iemand wat by sy positiewe is dit wou doen?
Abe dis feite. Jong meisies kry babas vi grant. Hul wili grant op baba spandeer ni ma dis vi drank en drugs. Ons bly saam bose mense ini land
SASSA grant …..
Ek is bly die baba is ongedeerd gevind, maar as jy ‘n dagmoeder/skooltjie soek vir jou kind, gaan laai jy hom/haar net by die eerste huis/skool af, of gaan doen jy eers jou huiswerk oor die persoon/skooltjie?
Hoe gee ‘n ma haar baba vir ‘n onbekende vrou in ‘n winkelsentrum? Veral in vandag se tyd waar kinders so ontvoer, verkrag en vermoor word. Kla die ma ook sommer aan.
Ek is verstom dat mense nogsteeds deur die slenter gevang word. Mens lees hoeveel keer van sulke gevalle, maar lykmy die ma’s wil nie leer nie. Dankie tog haar seuntjie is veilig.